Wilder sê Fury het 'slaansak' gewen | Netwerk24
Wilder sê Fury het 'slaansak' gewen
Deur Michael Green 18 Junie 2019 13:15
Deontay Wilder het Tyson Fury se vertoning in die naweek teen Tom Schwarz as niksseggend afgemaak. Foto: Getty Images
Fury het Schwarz met 'n tegniese uitklophou in die tweede ronde in Las Vegas verslaan, maar Wilder, die Wêreldboksraad se kampioen, was nie beïndruk nie.
"Dit was 'n so-so-vertoning," het Wilder volgens The Express aan The Athlete gesê.
"Dit was nie veel van 'n teenstander nie. Hy (Schwarz) was 'n slaansak. Ek dink hy het net vier houe geplant."
Frank Warren, Fury se promotor, het aan talkSPORT gesê Fury sal in September of Oktober weer in aksie wees.
"Dit sal in New York teen iemand wees wat hoog op die ranglys is en dan sal ons berge versit om 'n herontmoeting met Wilder te reël," sê Warren.
* Junior Makabu, 'n Kongolees wat al vir jare in Suid-Afrika woon, het intussen hierdie naweek 'n groot tree nader aan 'n wêreldtitelgeveg gegee.
Junior Makabu op pad na sy puik oorwinning oor Dmitry Kudryashov in Ekaterinburg, Rusland. Foto: Getty Images
Makabu het Dmitry Kudryashov in Rusland in 'n dramatiese geveg met 'n tegniese uitklophou in die vyfde ronde verslaan.
Kudryashov het Makabu ook 'n paar keer met harde houe geskud, maar Makabu het oorleef om sy bebaarde teenstander te verslaan.
Makabu kan danksy dié oorwinning iewers vorentoe 'n kans kry om vir die vakante juniorswaargewigtitel van die Wêreldboksraad te baklei.
* In Kaapstad het die Suid-Afrikaanse ligswaargewigkampioen, Nicholas Radley, 'n indrukwekkende vertoning gelewer toe hy Frank Rodrigues met 'n tegniese uitklophou in die 12de ronde verslaan het.
Radley het koelkop gebly en sy langer arms gebruik om Rodrigues op 'n afstand te hou.
Toe die kanse opduik, het hy Rodrigues eers teen die einde van die 11de en toe aan die begin van die 12de ronde platgeslaan.